
“NË EMËR TË REPUBLIKËS SË SHQIPËRISË”

Gjykata Kushtetuese e Republikës së Shqipërisë, e përbërë nga:
Fehmi Abdiu,		Kryetar i Gjykatës Kushtetuese
Zija Vuci,		Anëtar  i	  ““
Gjergj Sauli,		Anëtar  i	  ““
Kujtim Puto,		Anëtar  i	  ““
Kristofor Peçi,		Anëtar  i	  ““
Tefta Zaka,		Anëtar  i	  ““
Petrit Plloçi,		Anëtar  i	  ““ 
Sokol Sadushi,		Anëtar  i	  ““
Alfred Karamuço,	Anëtar  i	  ““ 
me sekretare Drita Panda, më datë 9.7.2001, mori në shqyrtim në seancë gjyqësore me dyer të hapura çështjen nr.71 Akti që u përket:
KËRKUES: 1. ARBEN LIKA, kandidat për deputet në zonën zgjedhore nr.1, përfaqësuar me prokurë nga avokate Denisa Daka.
2. RUZHDI DULAJ, kandidat për deputet në zonën zgjedhore nr.1, përfaqësuar me prokurë nga avokatët Denisa Daka e Vasil Plaku.
SUBJEKTE TË INTERESUAR: 
1. KOMISIONI QENDROR I ZGJEDHJEVE, përfaqësuar nga zoti Sokol Lamaj. 
2. GJOVALIN BZHETA, kandidat për deputet në zonën zgjedhore nr.1, përfaqësuar me prokurë nga avokat Adnor Shameti.

O B J E K T I:

Shfuqizimi i vendimit nr.960, datë 29.6.2001 të Komisionit Qendror të Zgjedhjeve.

GJYKATA KUSHTETUESE,

pasi dëgjoi relatorin e çështjes Alfred Karamuço, kërkuesit dhe përfaqësuesin e tyre, përfaqësuesit e subjekteve të interesuara dhe shqyrtoi çështjen në tërësi,

V Ë R E N:

Kërkuesit Arben Lika e Ruzhdi Dulaj kanë paraqitur kërkesë në Gjykatën Kushtetuese ku pretendojnë se vendimi nr.960, datë 29.6.2001 i Komisionit Qendror të Zgjedhjeve, i cili ka lënë në fuqi vendimin e Komisionit të Zonës Zgjedhore nr.1, është i pambështetur në ligj e në prova e si i tillë duhet të shfuqizohet e për pasojë zgjedhjet në këtë zonë të shpallen të pavlefshme.
Nga shqyrtimi i materialeve të çështjes ka rezultuar e provuar se të dy kërkuesit nuk rezultojnë të kenë bërë ankim në Komisionin Qendror të Zgjedhjeve ndaj vendimit nr.11, datë 26.6.2001 të Komisionit të Zonës Zgjedhore nr.1, që shpalli rezultatet e zgjedhjeve si dhe kandidatin fitues zotin Gjovalin Bzheta. Në këtë mënyrë, kërkuesit janë paraqitur në Gjykatën Kushtetuese pa konsumuar mjetet e tjera ligjore të ankimit në rrugën administrative e për pasojë ata, në kuptim të nenit 131 shkronja “f” të Kushtetutës dhe neneve 107 e 140 të Kodit Zgjedhor nuk legjitimohen të bëjnë kërkesë në Gjykatën Kushtetuese.

PËR KËTO ARSYE:

Gjykata Kushtetuese e Republikës së Shqipërisë, në mbështetje të nenit 131 shkronjat “e dhe f” të Kushtetutës si dhe nenit 140 të Kodit Zgjedhor të Republikës së Shqipërisë, njëzëri, 

V E N D O S I:

- Rrëzimin e kërkesës.
- Ky vendim është përfundimtar, i formës së prerë dhe hyn në fuqi menjëherë.




